ไทยพบผู้ติดเชื้อ “โควิด” รวดเดียว 17 ราย มาจากตปท. ดันยอดป่วยสะสม 3,376 คน
"ศบค." อัปเดตสถานการณ์การแพร่ระบาดของเชื้อไวรัส “โควิด-19” ประจำวันที่ 14 ส.ค.63 พบผู้ติดเชื้อ รวดเดียว 17 ราย เดินทางมาจากตปท. เข้า State Quarantine ดันยอดป่วยสะสมเพิ่มขึ้นเป็น 3,376 คน
"ศบค." อัปเดตสถานการณ์การแพร่ระบาดของเชื้อไวรัส “โควิด-19” ประจำวันที่ 14 ส.ค.63 พบผู้ติดเชื้อ รวดเดียว 17 ราย เดินทางมาจากตปท. เข้า State Quarantine ดันยอดป่วยสะสมเพิ่มขึ้นเป็น 3,376 คน
14 ส.ค. 2563

ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. รายงานสถานการณ์แพร่ระบาดของโรคโควิด-19 ในประเทศ ประจำวันนี้ (14 ส.ค.63) ว่า พบผู้ป่วยยืนยันติดเชื้อรายใหม่ 17 ราย เป็นผู้ที่เดินทางมาจากต่างประเทศ และเข้าพักในสถานที่เฝ้าระวังที่รัฐจัดให้ (State Quarantine)
ทำให้ยอดผู้ป่วยยืนยันสะสมล่าสุดเพิ่มขึ้นเป็น 3,376 ราย เป็นผู้ป่วยในประเทศ 2,444 ราย และผู้ป่วยที่พบใน State Quarantine จำนวน 439 ราย มีผู้ป่วยที่รักษาหายเพิ่ม 4 ราย รวมรักษาหายแล้ว 3,173 ราย ส่วนผู้ป่วยที่ยังรักษาตัวอยู่ในโรงพยาบาล 145 ราย ขณะที่ไม่มีผู้เสียชีวิตเพิ่ม ยอดผู้เสียชีวิตสะสมยังคงอยู่ที่ 58 ราย
สำหรับผู้ติดเชื้อรายใหม่ เป็นผู้ที่เดินทางกลับจากอินเดีย 15 ราย เป็นหญิงไทย 6 ราย ชายไทย 9 ราย อายุระหว่าง 12-72 ปี ถึงไทยเมื่อวันที่ 8 ส.ค.63 (เที่ยวบินเดียวกับผู้ป่วยยืนยันก่อนหน้า 2 ราย )เข้าพัก State Quarantine ที่จังหวัดชลบุรี และตรวจหาเชื้อวันที่ 12 ส.ค.63 ผลตรวจพบเชื้อแต่ทั้งหมดไม่มีอาการ
ผู้ที่เดินทางกลับจากสหรัฐอเมริกา 1 ราย เป็นชายไทย อายุ 54 ปี อาชีพช่างซ่อมแอร์ ถึงไทยเมื่อวันที่ 31 ก.ค.63 (เที่ยวบินเดียวกับผู้ป่วยยืนยันก่อนหน้า 3 ราย) เข้าพัก State Quarantine ที่จังหวัดชลบุรี และตรวจหาเชื้อครั้งที่ 2 ในวันที่ 12 ส.ค.63 ผลตรวจพบเชื้อ แต่ไม่มีอาการ
และผู้ที่กลับมาจากออสเตรเลีย 1 ราย เป็นนักศึกษาชายไทยอายุ 25 ปี ถึงไทยเมื่อวันที่ 10 ส.ค.63 เข้าพัก State Quarantine ที่จังหวัดชลบุรี และตจรวจหาเชื้อวันที่ 12 ส.ค.63 ผลตรวจพบเชื้อ ไม่มีอาการ
ทั้งนี้นับตั้งแต่วันที่ 3 เม.ย.-13 ส.ค.63 มีผู้เดินทางเข้าประเทศที่พักใน State Quarantine ทั้งสิ้น 76,574 ราย ตรวจพบเชื้อ 439 ราย โดยในวันที่ 14 ส.ค.63 จะมีคนไทยเดินทางกลับเข้ามาอีก 512 ราย และวันที่ 15 ส.ค.63 อีก 732 ราย